  Виталий Пронин А. Медведева «Италмасын» 30 ар кырӟа ини.Туспуктэм «Италмас» ансамбльлэн архивысьтыз Кизнер ёросысь Элекмувыр гуртын вордскем Алевтина Медведева, Ижысь Культурая училищеысь дирижёрско-хоровой отделениез йылпумъяса, Евгения апаез сьӧры «Италмас» ансамбле куриськиз. Озьы 1990-тӥ арысен жингрес куараё, мунё кадь чебер артистка учкисьёсты шумпоттэ. — Коронавирусэн сэрен артистъёсты ужлэсь мозмытӥзы. Сценалэсь мӧзмиды ини, луоз? — Учкисьлэсь туж мӧзмиськом. Калыклэн кичабемез — со артистлэн наркотикез. Март пумысен уже ум ветлӥське, шутэтскыса жадим ини. Дуннеын таӵе югдур шӧтаз но — Уйпал Кореяе мынытэк кылимы. Потыса ӧйтӧд, кызьы ужалом ай. Отпуск бере гинэ но кӧня ке кырӟаськод но — связкаос жадё. Али ас поннам каллен-каллен кырӟасько. Балетысь артистъёс жаль пото — йӧнала тренировказы ӧвӧл. Ачим но тани сюлмаськисько: пичияк зӧкай ини, дорын пукыса. Оло, отпуск пумын диетаын пукыны шӧтало ини. Мон быдэс улонме чакласькыса улӥсько, ӧжыт сиськисько. «Италмасэ» вуэме бере Анатолий Васильевич (А. Мамонтов — «Италмаслэн» азьвыл художественной кивалтӥсез – авт.) шуиз: восьмоно. Кӧня ке нуналэн сиськытэк улӥ — начарми. 30 ар ужасько ини, нош дыр ортчемен, сюлэм золгес кыстӥське уж пала. Ми ансамбльын семья кадь. 2 толэзь пала ӧм ни адскылэ но, малпаськыса пукиськод, мар ини ужысь эшъёс каро. Ярам, али Интернет пыр кусып возьыны луэ. Ачим сад-бакчае ӵемгес ветлӥсько. Отын али сыӵе шулдыр, ваньмыз пушъемын. Мон бакча сиён трос уг мерттӥськы, сяськаосын вырыны яратӥсько. Розаос туж кельшо, но малы ке куло соос мынам. Сад-бакчаям улыкум, Евгения апайме ӵем адӟылӥсько — милям бакчаосмы матын, юри озьы басьтӥм вал. Быдэс улонме соин ӵош — «Италмасын» кырӟаськомы. Азьло Евгения мыным анай кадь вал, али — матысь эш. Дыр ортчемен, арлыдэз шӧдэмысь дугдӥськод. Бадӟым апаенымы Марияен но туж тупаса улӥськомы.Толалтэ со доры, Дэри ёросысь Тямае, ӵем ветлӥськом, мунчое пыриськом. Мон пӧсь мунчоез туж яратӥсько. Оло, соин но егит адскисько шуыло. Нош мон берло дыре гинэ ымнырме кремъёсын малляны шӧтай. — Нылды вордскиз но, мылкыддэс верады вал, со но кырӟась мед луоз шуыса. Малпанды быдэсме-а? — Бен, туж потэ вал, Диана вӧзам мед кырӟалоз шуыса. Пичи дыръяз кырӟаны, эктыны ветлэ вал. Али шуэ: уг поты. Оло, будэмезъя мылкыдыз ӝутскоз ай. Али арлыдыз сыӵе — ваньмыз воштӥське. Диана 7-тӥ классэз йылпумъяз. Пие но пичи дыръяз кырӟаны яратылӥз, али кырӟамзэ уд кылы. Со сельхозакадемиез йылпумъяз, экономистлы дышетскиз. Дышетскемезъя ӝыны ар ужаса вуттӥз-а, ӧз-а — кошкиз, уже, пе, сюлэмыя ӧвӧл. Водитель кариськиз. Одӥг интыын пукеме уг поты, шуэ. Кылем арын нылыз вордскиз. Нырысь абдрай вал — мон ачим сыӵе егит ай но, песянай луи. Али Софа шоры учкисько но — макем со мусо! Аслым весь верасько — ма, кыӵе мон песянай? Керттӥськеме но уг луы. Куке но мамае дышетӥз вал пыдвыл керттыны. Пыдберзэ керттыны таки ӧй дышы. Керттӥськыны шӧтакум,сюлмы ик пожаське. Мон со интые утялско яке пӧрасько — таиз уж кельше. Туспуктэм «Италмас» ансамбльлэн архивысьтыз— Богдан Анфиногенов кылбурчи, кырӟась куке но шуиз вал, сое кылем даурысь культура бурдъя шуыса, Медведева сузэр-апайёслэн кырӟанъёссы но. — Соин куке но одӥг концертын ужамы вал. Вераз: мон, пе, «Уллапала» кырӟанэз пичи дыръям кылӥ вал, со дырысен кельше. Сыӵе кылъёс шумпотто, конечно. Но собере малпаськонэ усиськод: егитъёс будэмын ке, кырӟанъёсмес кылзыса, кыӵе пересесь ини ми! Сыӵе кема ужаськом шат? Дыр туж ӝог ортчиз. Ансамбльын кивоштӥсь-ёсмы будо. Егит артистъёс милесьтым, А. Мамонтовен ужамъёслэсь, адӟем каро. Куд-ог дыръя ачим но верасько, маке уг яра ке. Собере пинал дырме тодам вайисько: кыӵе уг кельшы вал тупатъямзы! Егит дыръя малпаськод, ачид ваньзэ быгатӥськод, умойгес тодӥськод шуыса. Собере валано: тыныд начарзэ уг верало. Монэ тани Анатолий Мамонтов артистэз сямен лэсьтӥз. Котькуд выросэз учке-пуктэ вал. Шуылӥз: долкаса эн сылы, киосыныд шуд. Али ачим но егитъёслы шуисько: синмыныды шудэ, артистичнойгес луэ. 30 ар ӵоже мар но ӧй вал. Самой вунонтэмез — Францие вуылэммы. Нырысьсэ кунгож сьӧры потӥ, отысь калыкен тодматски, зарезез адӟи. Али потэ на вылэм отчы берытскеме, азьло пумитам адямиосын пумиськеме. Ноку вунонтэм кылёз Кремльын ортчем концерт. Соку Россиысь дано ансамбльёс ӵошен кырӟазы, котькуд коллективысь солисткаез бырйизы. Анатолий Васильевич монэ «Италмаслэсь» поттӥз. Озьы бадӟым шуд усиз Кремльысь сцена вылын дано артистъёсын кырӟаны. Ма, мон котьку данъяськыса улӥсько, «Италмасын» кырӟасько шуыса. Со Удмуртилэн визитной карточкаез ук — Калашников, Чайковский, собере — ми. Сыӵе потэ кырӟаме анай-атай сярысь, дор палъёс сярысь. Кытысь со кырӟанэз басьтыны? Милемлы авторъёс кырӟан нуллэмысь малы ке дугдӥзы. Азьло тани Виталий Шоркин, Пантелей Кузнецов, Николай Трубачев вайыло вал. Кылэме вань: «Ма, «Италмас» вань на-а, мар-а?» Нош ми трос ужаськом, Россиетӥ концертъёсын ӵем ветлӥськом. Гуртъёсы али шергес поталляськом. Оло, ӵемгес потаны кулэ телевидение, радиое, ёросъёсы. Но али гуртъёсын но трос коллективъёс, самодеятельной кырӟасьёс. Азьло вал «Италмас», «Айкай», «Шулдыр ӝыт», «Танок». Нош али кыӵе гинэ концертъёс уг ортчыло. Самоизоляция бере но мар луоз, тодмо ӧвӧл. Оло, калык кышкаса дораз пукоз. Улон возьматоз. — 2000-тӥ арын тӥледлы Удмуртиысь дано артистка ним сётӥзы, нош 2011-тӥ арысен калык артистка луиськоды. Дано нимъёс басьтыса, артист воштӥське-а? — Ответственность будэ. Концертын яло ке, али калык артистка кырӟалоз шуыса, янгышамлэсь кышкаськод. Кылэз медад вунэты, куараед медаз быр, возьытэ усемлэсь Инмар мед утёз. Нош званиед ӧвӧл ке — калык янгышъёстэ ӝог вунэтоз. Янгышъёстэк ӧйлась. Тодӥсько на: Операя но балетъя театрын кырӟакумы, мынам каблуке чуказ. Пыдкукме куштоно луи, сое, выж пулъёс вискысь поттыса, выльысен кутчай но микрофон доры мынӥ. Зал гор-гор серекъяз. Ма, артистъёс но куддыр серекъяны ярато. Ми Людмила Ахтариеваен ӵошен кырӟаны шӧтаськом ке, горылӥськом. Я кин ке кылзэ вунэтоз, я ог-огмы шоры учкиськом но — котьма кар, серекъямысь дугдэммы уг луы ини. Анатолий Васильевич дисциплинаез зол возе вал. Со огдыре чурыт кивалтӥсь, ӟеч психолог, сюлмаськись атай вал. Уж дурын ӝот-ӝот сямо вал, нокинэ ӧз жалялля. Мае малпа — сое вера, адями пушкысь поттэ, мар солы кулэ. Нош уж бере — копак мукет адями. Ансамбльын сомында артистъёс, нош со котькудӥзлэсь анай-атайзэ, кузпалзэ, нылпиоссэ тодэ вал. Ваньзы понна сюлмаськылӥз. Туспуктэм «Италмас» ансамбльлэн архивысьтызАнатолий Васильевич, артист шоры учкыса, соку ик солэсь образзэ адӟе вал. Соин тодылӥз, кин мар быгатоз, кинлэсь мар куроно. Монэ со мунёез кадь дӥсятэ вал. Монэ «удмурт чеберина» кариз: сыӵе номермы вал. — Сцена вылын сыӵе яркыт луэменыды валче картты уг вожа-а? — Егит дыръямы кусыпмы огыр-бугыр вал. Вожаськомы вал ог-огмес. Аръёс ортчемен, буйгамы кадь. Мон ӝог пуштӥсь вал, малпанме вераме потылӥз. Пумен гань-ганьгес луи. Пушкам мар ке бугыръяськыку но, сое уг возьматӥськы. Малпанме но ваньзылы вераса уг ветлы. Юазы ке, визь-кенеш куризы ке — соку гинэ верало-ӵекто. Мон тросэзлы небыт потӥсько. Пиналъёсыз туж яратӥсько. Коӵышъёсты но. Пичи дырысеным коӵышъёсын будӥ. Ортчем дыр сярысь малпаськем уг поты — ужам потэ на. Улонам ваньмыз вань кадь ини. Туж данъяськисько нылпиосыным. Нылы но, пие но вань — со бадӟым шуд. Нылыным ми эшъёс кадь. Вордӥськем нуналэ азьын шуиз мыным: кызьы тон юбилейдэ ортчытытэк кылёд? Нош мыным аслым нокыӵе но ӧвӧл кадь. Самоизоляция дырозь но ужысь эшъёсы шуо вал: со быдӟа праздник лэсьтом! Нош мон уг яратӥськы укыр гольтыръяськемез. Трос калык люкаськысал, чебер кылъёс верасалзы. Малы? Мон сотэк но тодӥсько, кин монэ яратэ, нош кин — уг. 50 арес торт вылын гожтэмын уз луы — иське, лыдъялом, мыным 50 арес ӧвӧл на шуыса. ________ Анастасия Шумилова  